Тут Заур дрихьэщIащ
Урысей ТВ-м и Япэ каналымкIэ тхьэмахуэ махуэм екIуэкI «Пока все дома» нэтыныр зи жэрдэм Кизяков Тимур къэралым щыцIэрыIуэ артистхэм, музыкантхэм, спортсменхэм я унагъуэхэм еблагъэурэ фIыуэ тлъагъу цIыху цIэрыIуэхэр нэхъ гъунэгъуу къыдегъэцIыху. Iулыдж зиIэ, зэфIэкI къызэрымыкIуэ зыбгъэдэлъ, цIыхубэм я гум дыхьэ цIыхум и унагъуэр зэбгъэцIыхуныр, я псэукIэр зыхуэдэр зэбгъэщIэныр сыт щыгъуи гъэщIэгъуэнщ. Иджы, тхьэмахуэ кIуам, бадзэуэгъуэм и 10-м, екIуэкIа «Пока все дома» нэтыным ди гуапэу деплъащ. Кизяковыр щыхьэщIащ УФ-м и цIыхубэ артист, Къэбэрдей-Балъкъэрым, Къэрэшей-Шэрджэсым, Адыгейм, Дагъыстэным я цIыхубэ артист Тут Заур и унагъуэм. Заур и щхьэгъусэ Мадинэрэ ипхъу Данэрэ и гъусэу тепсэлъыхьащ и гъащIэм и къекIуэкIыкIам, къызыхэкIа лъэпкъым.
Урысей Федерацэм и цIэр щIыпIэ куэдым щызыгъэIу, абы и утыку нэхъ инхэм уэрэд щыжызыIэ, цIыхубэм фIыуэ къалъагъу Тутыр лъэпкъкIэ зэрыадыгэр, Къэбэрдей-Балъкъэрым къызэрыщалъхуар жиIащ. КъызыхэкIа лъэпкъыр зыхуэдэмрэ абы и хьэл нэхъыщхьэмрэ Тимур щыщIэупщIэм, Заур адыгэм и тхыдэр кIэщIу къиIуэтащ, адыгэлIым и хьэлхэм ящыщу зэпIэзэрытыныгъэр зэригъэнэхъыщхьэр къыхигъэщащ, дэтхэнэ унагъуэми къихъуэ сабийр адыгэ хабзэм зэрыщIапIыкIыр, Мадинэрэ езымрэ я щIалитIымрэ пщащэмри абы зэрытетыр игъэбелджылащ.
Нэтыным къыщыIуащ Тутым урысыбзэкIэ, адыгэбзэкIэ, хамэ къэралыбзэхэмкIэ игъэзащIэ уэрэдхэм ящыщ пычыгъуэхэр.
Ар Бахъсэн къызэрыщалъхуар, и сабиигъуэр зэрыкIуар, макъамэм зэрыдихьэхар, и IэщIагъэм зэрыхуеджар, утыку зэрихьар гъэщIэгъуэну жиIэжащ Заур, Тимур и упщIэхэм жэуап щаритым. Зэщхьэгъусэхэм ягу къагъэкIыжащ зэрызэхуэзар, унагъуэ зэраухуар икIи унагъуэм зэгурыIуэрэ лъагъуныгъэрэ илъын папщIэ цIыхухъумрэ цIыхубзымрэ я зэхущытыкIэн хуеймкIэ, гу нэхъ зылъатапхъэхэмкIэ телевизореплъхэм ядэгуэшащ. Дани упщIэншэу къигъэнакъым нэтыныр езыгъэкIуэкIым. Пщащэ нэмысыфIэм жиIащ и дэлъхуитIми езыми адэ-анэм я зэхущытыкIэм щапхъэ зэрытрахыр, унагъуэр насыпыфIэу псэуным и щэхухэр къэзылъхуахэм зэрыдалъагъур.
Адыгэ щIалэм и ехъулIэныгъэхэм кIэлъыплъурэ иригушхуэ ди лъэпкъэгъухэм ягу зэрыхигъэхъуам шэч хэлъкъым Тутым и унагъуэр Япэ каналымкIэ къызэрагъэлъэгъуам.
Ар зэриухыу щIидза нэтынри хуа-бжьу гъэщIэгъуэнт. А тIур зэрымыщIэкIэ зэрихьэлIами, уэрэджыIакIуэ цIэрыIуэм и лъахэм теухуауэ Кривцов Евгений игъэхьэзыра нэтыныр адыгэ щIалэм теухуам иужькIэ ирагъэувэу нэхъ къащтами гурыIуэгъуэкъым, ауэ гухэхъуэгъуэт.
Япэ каналымкIэ къагъэлъагъуэ «Маршрут построен» нэтыныр езыгъэкIуэкI Кривцовым письморэ сурэтхэмкIэ къищIэн хуейуэ хузэхалъхьахэмрэ хурагъэхьри, а псоми я жэуапыр тхыгъэр къыздикIа щIыналъэм кIуэурэ къыщелъыхъуэ. Мы зы гъуэгум Евгений къызыпэджэжа тхыгъэр Къэбэрдей-Балъкъэрым щыцIэрыIуэ модельер-дизайнер Сэралъп Мадинэ иригъэхьарат. Мадинэ Кривцовым видеокIэ зыхуигъэзащ икIи сурэт-къуажэхь гъэщIэгъуэн хуигъэхьэзырат, нал, Iуащхьэмахуэ, мандарин, итальян пIастэкIэ зэджэ макаронхэр, нэгъуэщIхэри иту. А сурэтхэмрэ ди лъахэмрэ зэрызэпхар Кривцовым щызэхигъэкIыфынур КъБР-м къакIуэрэ ди хэкур къиплъыхьмэт, ди цIыхухэм яхуэзэмэт. Апхуэдэ щIыкIэкIэ гъуэгу къытехьа урысей журналистыр Сэралъп Мади-нэ и Арт-центрым еблагъэри, Мадинэ и IэдакъэщIэкI адыгэ фащэхэр зригъэлъэгъуащ, адыгэ щIалэм и шыфэлIыфэу щытыпхъэхэр жриIащ. Сигу ирихьар: адыгэ щIалэм и Iэпкълъэпкъым и дахагъыу щытар къраIуэтэжу, гъуэлъамэ и джабэм джэду щIэкIыфу зэрыщытар Мадинэ щыжиIэм, Евгений зригъэхуэхат, езыри Iэпкълъэпкъ зэкIужу зэрыщытым шэч къытримыхьэу. Ауэ Мадинэ ибзыщIакъым журналистым и джабэм джэду къэгъэнауэ дзыгъуэ зэрыщIэмыпщыфынур.
Мадинэ щIалэм фащэ хуидын щхьэкIэ щапхъэхэр трихри, гъуэгу тригъэуващ. Кривцовыр Iуащхьэмахуэ дэкIуеящ, Iуащхьэмахуэ и щыгум Iэджэрэ ита, Эверест дэкIуея Ольмезов Абдул-Хьэлим бгым зэрыдэкI хабзэхэм щигъэгъуэзащ, балъкъэрхэм яхыхьэри, мэл зэращыр, абы и цым щIакIуэ къызэрыхащIыкIыр зригъэщIащ, адыгэшым и шыфэлIыфэмрэ абы адыгэлIыр зэрытес хабзэмрэ журналистым хуиIуэтащ «Адыгэ унэ» тыкуэн-музейм и тхьэмадэ IутIыж Мэжид, адыгэ шхыныгъуэхэм я гъэхьэзырыкIэмрэ адыгэ хьэщIэ къегъэблэгъэкIэмрэ Евгений щигъэунэхуащ Мэртазэхэ я унагъуэм, уеблэмэ адыгэ пIастэ зэращIми зригъэсащ. Адыгэ къафэм Балъкъэр Къазбэч деж «зыщригъэса» нэужь, Мадинэ деж игъэзэжри, и Iэпкълъэпкъым хуэфIыпсу хуида адыгэ фащэр зыщитIэгъащ. Къэбэрдей-Балъкъэрым къыщищIахэр, адыгэ щIалэр зэрыщытым теухуауэ зэхихахэмрэ зыщитIэгъа фащэмрэ Кривцовым и зыIыгъыкIэм зригъэхъуэжат, и плIэр захуэу, и щхьэр Iэтауэ ирикIуэрт ар Налшык и жыг хадэм.
Сыхьэт ныкъуэм щIигъукIэ екIуэкIа нэтыныр ди щIыпIэ дахэхэм траха видеомкIэ, сурэтхэмкIэ, IущыгъэхэмкIэ, гушыIэ дахэхэмкIэ гъэнщIауэ щытащ.
НэщIэпыджэ Замирэ.
